Λαμία, 30/05/2025

**Παρατείνεται η προθεσμία για την υποβολή αιτήσεων για συμμετοχή στο «Πρόγραμμα Στέγαση και Εργασία για τους αστέγους ΙΙΙ»**

Παρατείνεται έως και την Παρασκευή 13 Ιουνίου 2025 η προθεσμία για την υποβολή αιτήσεων για συμμετοχή στο «Πρόγραμμα Στέγαση και Εργασία για τους αστέγους ΙΙΙ» που υλοποιείται με Δικαιούχο Φορέα το Δήμο Λαμιέων και Διαχειριστή Φορέα τον Σύλλογο Γονέων και Κηδεμόνων ΑμεΑ Ν. Φθιώτιδας

Στόχος του έργου είναι η **παροχή υπηρεσιών στέγασης, ψυχοκοινωνικής στήριξης, ενεργοποίησης, κατάρτισης και προώθησης στη εργασία,** νοικοκυριών που διαβιούν σε συνθήκες έλλειψης στέγης ή επισφαλούς στέγασης. Η έγκριση αφορά σε 19 Μονοπρόσωπα Νοικοκυριά, 1 Διμελές και 1 Νοικοκυριό με 3 μέλη και άνω.

**Ωφελούμενοι – Δικαιούχοι**: Είναι οι άστεγοι, οι διαμένοντες στο δρόμο ή σε ακατάλληλο κατάλυμα ή σε επισφαλείς συνθήκες στέγασης, όπως π.χ. τροχόσπιτο ή αυτοκίνητο ή σκηνή ή κοντέινερ ή αποθήκη ή παράγκα ή άλλο ακίνητο χωρίς παροχή ρεύματος, ή βρίσκονται υπό απειλή έξωσης, ή σε καθεστώς παράτυπης ενοικίασης ή παραχώρησης, ή σε διαμονή στην οικογενειακή εστία υπό την απειλή βίας ή αναγκαστικής απομάκρυνσης, ή σε προσωρινή διαμονή σε συγγενείς ή φίλους από ανάγκη.

Καλούνται όσοι τηρούν αυτές τις προϋποθέσεις να εκδηλώσουν το ενδιαφέρον συμμετοχής τους, προσερχόμενοι στο Κέντρο Κοινότητας του Δήμου Λαμίας, κατόπιν ραντεβού μετά από επικοινωνία τους με το τηλεφωνικό κέντρο: **22310 33590**.

Υπεύθυνη Κοινωνική Λειτουργός: Β. Σταθοκώστα, e-mail: b.stathokosta-kk@lamia-city.gr.

Κατά την επικοινωνία τους με το τηλεφωνικό κέντρο είναι απαραίτητη η διευκρίνιση ότι αφορά το πρόγραμμα ΣΤΕΓΑΣΗ & ΕΡΓΑΣΙΑ

Για την επιλογή των ωφελούμενων και των οικογενειών τους απαιτούνται τα παρακάτω δικαιολογητικά και ενέργειες:

**Δικαιολογητικά**

* Δελτίο Ταυτότητας/ Άδεια Διαμονής του ωφελούμενου.
* Ε1 και το εκκαθαριστικό σημείωμα τελευταίου φορολογικού έτους (στην περίπτωση που δεν έχει υποβληθεί φορολογική δήλωση, μπορεί να κατατεθεί αργότερα).
* Πρόσφατη βεβαίωση περιουσιακής κατάστασης Ε9, για όλα τα ενήλικα μέλη του νοικοκυριού.

**Επιπλέον έγγραφα που συντάσσονται σε συνεργασία με τον ωφελούμενο**:

* Αίτηση συμμετοχής του ωφελουμένου στο πρόγραμμα
* Έκθεσης κοινωνικής έρευνας & Έκθεση αξιολόγησης
* Σχέδιο κοινωνικής επανένταξης ενηλίκων μελών του νοικοκυριού
* Βεβαίωση αστεγίας ή συνθηκών υψηλής επισφάλειας/επαπειλούμενης αστεγίας, καθώς και όλα τα απαραίτητα έγγραφα που θα προκύψουν από την κοινωνικής έρευνα.

Επισημαίνεται ότι η τελική επιλογή της ένταξης των ωφελούμενων πραγματοποιείται κατόπιν έγκρισης από την Επιτροπή του φορέα Διαχείρισης ΟΠΕΚΑ και την Γενική Γραμματεία Δημογραφικής και Στεγαστικής Πολιτικής, Αυτοτελές τμήμα Κοινωνικών Πολιτικών Στέγασης.

**Παράταση προθεσμίας για την υποβολή αιτήσεων: έως και την Παρασκευή 13/6/2025**